Biex tkun politiku tajjeb trid tkun taf x'inhu l-limitu tiegħek. Sa issa Emanuel Delia ma jidhirx politikant tajjeb għaliex jaħseb li m'għandux limiti. Heqq, dak li jiġrilek meta inti tagħmel froġa bħal dik tal-Arriva, tieħu l-mertu kollu qabel jibda s-servizz, u wara li ssir il-froġa tibqa' hemm, qisu ma ġara xejn. U għax il-ministru tiegħek jegħleb vot ta' sfiduċja bil-vot tal-iSpeaker toħroġ tiċċelebra! Limitu importanti għal politiku huwa li jagħraf kif għandu jġib ruħu. Tajjeb li juża mezzi moderni ta' komunikazzjoni bħall-Internet u l-Facebook, imma dawn jistgħu jkunu sikkina taqta' minn żewġ naħat. Emanuel Delia irnexxielu jdawwar is-sikkina lejh stess meta l-ewwelnett ikkopja l-islogan fallut "GonziPN" u mbagħad ħareġ biċ-ċuċata "għamilli Like fuq Facebook u tista' tirbaħ ikla għal tnejn". Tant ittieħded bis-serjeta' din li diversi nies fuq Facebook tgħidx kemm daħqu meta rawha. Imma tant hawn ġid fil-pajjiż li ftit nies għafsu u għamlu like forsi jirbħu l-ikla, fosthom kuġinuh li min-naħa jisħet dal-pajjiż għall-għeluq tiegħu u mill-oħra jeloġja lin-Nazzjonalisti fil-gvern. U biex jurina kemm għandu mezzi, fuq il-Facebook mhux biss qed joffru ikla b'xejn imma anke jixtri r-riklami li juru kemm qed jaħdem sod għal GonziPN. Imma dan Emanuel Delia, il-kap tas-segretarjat tal-ex uber minister Agostino Pio li spiċċa biss bit-teknoloġija fil-portafoll tiegħu (għax it-"taks fors" tat-trasport pubbliku mhux parti minnha u ilhom li ħadulu l-EneMalta, WSC eċċ minn taħt idejħ), ried jilgħabha tal-intelliġenti u cool billi l-websajt tiegħu http://www.delia.pn għamilha tispiċċa .pn u mhux .com jew .mt kif jagħmlu n-nies komuni Maltin. Issa aħna tal-Mazzun investigajna ftit kif irnexxielu jġibha din id-.pn fl-indirizz tal-websajt, u sibna li dan jissejjaħ Country Top Level Domain . Ta' Malta huwa .mt. Id-.pn huwa ta' post jismu Pitcairn Island. Għallinqas jekk il-Partit Laburista jew xi ħadd minnhom juża .pl ikun qed juża tal-Polonja. Malli irrealiżżajna dan għamilna diversi minuti mogħxijin bid-daħq għaliex għamilna 1 + 1 u ħsibna fi Franco Debono. Għaliex? Għaliex Pitcairn Island hija l-gżira fejn sabu refuġju dawk li għamlu l-famuż ammutinament fuq ix-xini Bounty, immexxija mill-uffiċjal Fletcher Christian. Minn tant postijiet Emanuel Delia kellu jirreġistra l-websajt tiegħu .pn fi gżira magħrufa għal wieħed mill-iktar ammuntanamenti magħrufa fl-istorja. L-istess kif l-ammunitament ta' Franco Debono se jibqa' magħruf fl-istorja politika ta' Malta. Kapixx? Dan biex ma nsemmux li Emanuel Delia ħiereġ fuq il-5 distrett, dak ta' Franco Debono. Tgħid il-websajt .pn se ġġiblu fortuna lil Delia kontra Franco "Fletcher Christian" Debono fuq Gonzi"Bounty"PN? Li hu żgur hu li Delia qed jaqta' xewqtu. Qed jissemma u jinsab l-aħbarijiet. Huwa unur li jiktbu dwarek tal-Mazzun, mhux hekk? Ara aħna, l-blog tagħna ħamallu, komuni u tal-fqar għax nagħmluh b'xejn għand il-Wordpress u għax jispiċċa .com. Mhux bħall-websajt ta' Delia li għamluhilu t-2i Ltd, Nazzjonalisti ppatenjati oħra. Imma aħjar ħamalli u fqar milli l- mastermind tal-froġa tal-Arriva.
Delia.PN jbaħħar fuq Gonzi"Bounty"PN